開心鬼放暑假

《開心鬼放暑假》係1985年上映嘅港產片，係《開心鬼系列》嘅二集。上一集係1984年嘅《開心鬼》。

劇情簡介
開心鬼朱錦春因為平生行善積德，因此轉世成康森貴。康森貴自細就有超能力，但係因為唔識得運用而成日遇到麻煩。聖高貴中學學生戴卓儀、簡靜美同趙明菜係班裏面卑鄙會嘅骨幹成員，經常率領全班搞惡作劇，喺一個學期之內已經激走咗七個老師。插班生姚瓊被逼加入卑鄙會。康森貴師範畢業之後，去到聖高貴中學做老師，任教文科同體育。喺第一次體育堂，戴卓儀本來諗住用射籃球嘅技術喺康sir面前威吓，點知康sir憑住更高超嘅射籃技術解圍。成班人都好唔忿氣，於是將惡作劇行動升級，令到康sir受盡苦頭，好彩得小食部鄧伯傳授對策。男校學生潘再安、高帶水、Paul Chan力追卑鄙會四個女仔，但就俾佢哋整蠱。第二日，男生去到聖高貴中學尋仇，康sir唔覺意用超能力打傷佢哋，康sir只好硬住頭皮去男校賠罪，見到男生嘅班主任老老師一見鍾情，發生咗一連串爆笑故事。

演員表
黃百鳴 飾 朱錦春/開心鬼
袁潔瑩 飾 戴卓儀
羅美薇 飾 簡靜美
陳加玲 飾 姚瓊
孫慧 飾 趙明菜
珍嘉麗 飾 老老師
黃錦燊 飾 大隻佬
陳曼娜 飾 校長
徐廣林 飾 朱副校
鄧寄塵 飾 鄧伯
高志森 飾 水運會裁判
黎姿 飾 聖高貴中學學生
黃江賢 飾 潘再安
李傳孝 飾 高帶水
梁鴻昌 飾 Paul Chan

經典金句
 撞咗Miss老師嘅書，簡靜美：「Miss執書呀？」，戴卓儀：「執輸行頭，慘過敗家噃。」
 卑鄙會：「我哋卑鄙會嘅宗旨係：唔卑鄙嘅嘢唔做，越卑鄙嘅嘢越做。」
 卑鄙會：「舞照跳，馬照跑，功課繼續抄。」
 戴卓儀頂撞康sir：「你話鑿壁偷光，咁隔離屋咪走晒光？」同學續續話：「咁呢種光梗係春光嘞，春光乍洩，阿sir你好鹹濕呀！」
 戴卓儀解釋七個老師離開嘅原因：「唔係畀我哋激走，係佢哋意志力薄弱，受唔住潮流嘅衝擊，抵擋唔住時代嘅壓力。」
 戴卓儀解釋着住溜冰鞋上堂嘅原因：「現代工商業社會講效率講速度，咁樣派簿法有咩唔妥呀？」
 姚婛：「浪漫係金黃色嘅夏日黃昏，揸架車喺海邊，聽下海浪嘅呼叫，睇下浪花嘅美態，喺海灘上面留下一行行嘅腳印，唉......」
 卑鄙會：「努力努力，達到目的，食菜咁食！」

港產片
1985年電影